Orkla sier deres nye pizza kan inngå som én av fem om dagen, men pizzaen er seriens mest kaloririke.

Pizzabakeriet er en serie porsjonspizzaer fra Orkla.

I mai lanserte de en ny variant med grillede grønnsaker. Da fikk forbrukere beskjed om at pizzaen kunne inngå som én av fem om dagen.

Matkontrollen har sett nærmere på både pizzaen og påstanden.

Vil bedre folkehelsa

I Orklas pressemelding kan man lese at kun 14 prosent av den norske befolkning spiser anbefalt mengde grønnsaker. Videre skriver de at målet med pizzaen er å bidra til å øke dette.

Ernæringsfysiolog Camilla Lind reagerer på saltinnholdet i pizzaen. Foto: Matkontrollen.

Matkontrollen har bedt ernæringsfysiolog Camilla Lind se nærmere på innholdet i pizzaen. Hun sier at pizzaen per definisjon inneholder én av fem om dagen fordi den inneholder over 100 gram grønnsaker.

– Men du får også i deg mye mettet fett, hvetemel, og nesten fem gram salt, legger hun til.

SE HELE REPORTASJEN PÅ MATKONTROLLEN, TORSDAG KL. 20 PÅ TV 2.

Halve kaloribehovet til voksen kvinne

Pizzaen med grillede grønnsaker er den med flest kalorier om man sammenlikner med de andre i samme serie.



Den inneholder 948 kalorier. Lind reagerer spesielt på saltmengden.

Separerer man ingrediensene i pizzaen ser man at grønnsakene utgjør en håndfull av totalen. Foto: Matkontrollen.

Det er porsjonspizza, slik at veldig mange vil spise hele alene, og da vil man få i seg nesten fem gram salt.

– Vi trenger ikke mer enn ett gram salt om dagen, men helsemyndighetens anbefaling er å ikke overskride fem gram, sier Lind.

– Vi vil møte folk der de er

Fagsjef for ernæring i Orkla Linn Anne Brunborg sier at målet med pizzaen er å hjelpe folk der de er.

– Pizzaen er først og fremst et vegetarisk alternativ, sier Linn Anne Brunborg. Foto: Siran Øzalp Yildirim.

– Vi kan ikke si at folk skal spise en salat i stedet for pizza. Men bytter du den vanlige pizzaen med grønnsakspizzaen får du i deg grønnsaker på en smakfull og god måte, sier hun.

Hun legger til at pizzaen først og fremst ble utviklet for å møte etterspørselen etter vegetariske alternativer.

Grønnsakspizzaen er den mest kaloririke i serien til Pizzabakeriet fordi den er større enn de andre pizzaene.

– Den har like mye kalorier per 100 gram som de andre i serien, men den er litt større. Mange av oss trenger en del kalorier. Ofte glemmer en å spise i løpet av dagen, så det har vi ikke vært så redd for, sier Brunborg til Matkontrollen.